《九日游菖蒲涧》
明代·黎民表

五岭仙灵宅，霞踪昔此留。青骡迷碧海，玉舄下丹丘。

绝壑纷瑶迷，飞泉带藻旒。探杯犹粤井，拾翠有灵洲。

脩褉遗前事，簪萸偶胜流。莓苔几蜡屐，身世一虚舟。

花没刘王坞，钟寒赵尉楼。颓龄须大药，暇日恣冥搜。

结桂成延伫，班荆共倡酬。阜乡知不远，云外更相求。

作者简介：明广东从化人，字惟敬，号瑶石山人。黎贯子。黄佐弟子。以诗名，与王道行、石星、朱多煃、赵用贤称“续五子”。亦工书画。嘉靖举人。选入内阁，为制敕房中书舍人，出为南京兵部车驾员外郎。万历中官至河南布政司参议。有《瑶石山人稿》、《养生杂录》、《谕后语录》。